**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 07.03.2018, ora 08.00 – 08.03.2018, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 08.03.2018, ora 07.00**

**Institutul Naţional de Hidrologie şi Gospodărire a Apelor** (I.N.H.G.A.) a emis la data de 07.03.2018, ora 13.30, o **ATENŢIONARE HIDROLOGICĂ – COD GALBEN**, valabilă în intervalul *07.03.2018, ora 14:00 – 09.03.2018, ora 14:00*, vizând scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri pe unele râuri din bazinele hidrografice: *Vişeu, Iza, Tur, Someşul Mare, Lăpuş, Crasna, Barcău, Crişul Repede, Crişul Negru, Crişul Alb, Bega Veche, Bega, Timiş, Bârzava, Moraviţa, Caraş, Nera, Desnăţui, afluenţii Motrului aval S. H. Broşteni, Teslui (afluent al Oltului)*, cu posibile depăşiri ale **COTELOR DE ATENŢIE**, în care se precizează următoarele:

,,*În intervalul 07.03.2018, ora 14:00, – 08.03.2018, ora 16:00, pe râurile din bazinele hidrografice: Vişeu, Iza, Tur, Lăpuş (judeţele Maramureş şi Satu Mare), Someşul Mare (judeţul Bistriţa Năsăud), Crasna (judeţele Sӑlaj şi Satu Mare), Barcӑu – bazin superior şi afluenţi (judeţele Sӑlaj şi Bihor), Crişul Repede – bazin superior şi afluenţi bazin mijlociu (judeţele Cluj şi Bihor), Crişul Negru – bazin superior şi afluenţi bazin mijlociu şi inferior (judeţele Bihor şi Arad), Crişul Alb – bazin superior şi afluenţi bazin mijlociu şi inferior (judeţele Hunedoara şi Arad).*

*În intervalul 07.03.2018, ora 14:00, – 09.03.2018, ora 14:00, pe râurile din bazinele hidrografice: Bega Veche, Bega - bazin superior şi mijlociu (judeţul Timiş), Timiş - bazin superior şi afluenţi bazin mijlociu amonte S.H. Lugoj, Pogăniş - bazin superior, Bârzava, Moraviţa, Caraş, Nera – bazin superior şi mijlociu (judeţele Caraş Severin şi Timiş), Desnăţui (judeţele Mehedinţi şi Dolj), afluenţii Motrului aval S.H. Broşteni (judeţul Mehedinţi) şi Teslui (afluent al Oltului) – judeţele Dolj şi Olt.*”

Această **ATENŢIONARE HIDROLOGICĂ** a fost transmisă de Centrul Operativ pentru Situaţii de Urgenţă al Ministerului Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate, astfel:

*- ARAD, BIHOR, BISTRIŢA NĂSĂUD, CARAŞ SEVERIN, CLUJ, DOLJ, HUNEDOARA, MARAMUREŞ, MEHEDINŢI, OLT, SATU MARE, SĂLAJ și TIMIŞ (13 prefecturi) – COD GALBEN*.

**RÂURI**

**Debitele au fost, în general, în creştere** ca efect combinat al precipitaţiilor lichide căzute în interval, cedării apei din stratul de zăpadă, propagării şi evoluţiei formaţiunilor de gheaţă.

Se situază peste:

- **COTA DE PERICOL** râul Teleorman la stația hidrometrică Tătărăști (250+23)-jud.TR;

- **COTELE DE ATENŢIE** râurile la staţiile hidrometrice: Crasna – Domănești (400+25)-jud. SM, Crișul Alb – Vața de Jos (350+9)-jud. HD, Bega Veche – Pischia (100+28)-jud. TM, Bârzava – Partoş (50+18)-jud. TM, Moraviţa – Moraviţa (250+34)-jud. TM, Urlui – Furculeşti (150+15)-jud. TR, Vedea – Buzești (350+55)-jud. OT, Valea Câinelui – Vârtoapele (200+80)-jud. TR, Dâmbovnic – Slobozia (80+28)-jud. AG, Colentina – Colacu (150+8)-jud. DB.

În interval s-a situat peste **COTA DE INUNDAȚIE** râul Pârâul Câinelui la stația hidrometrică Vârtoapele (300+34)-jud. TR din cauza creșterii artificiale a nivelului produse de o aglomerare de ghețuri.

În interval s-au situat peste **COTELE DE ATENȚIE** râurile la stațiile hidrometrice Chijic - Copăcel (225+36)-jud. BH, Gladna – Firdea (110)-jud. TM, Hăuzeasca – Firdea (180+6)-jud. TM, Bistra – Obreja (85+15)-jud. CS, Teslui – Teslui (250+42)-jud. OT.

Formaţiunile de gheaţă (gheaţă la maluri, nǎboi, pod de gheaţă) prezente pe majoritatea râurilor, cu excepția unor râuri din Crișana, Banat și Oltenia, au fost în diminuare, restrângere și eliminare.

Debitele se situează, în general, la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele hidrografice Crasna, Someșul Mic, Crișul Negru, Crișul Alb, Bega, Bârzava, Moravița, Caraș, Vedea, Argeș, unele râuri din bazinele inferioare ale Mureșului, Timișului și Oltului și pe râurile din Dobrogea și mai mici (10-20% din normalele lunare) pe cursul superior și mijlociu al Siretului și pe majoritatea râurilor din bazinele Jijia și Bârlad.

În interval, a fost emisă o **ATENȚIONARE HIDROLOGICĂ** pentru fenomene imediate.

Este în vigoare **ATENŢIONAREA HIDROLOGICĂ nr.4** din 07.03.2018.

**Debitele vor fi, în general, în creștere ușoară** ca efect combinat al precipitaţiilor lichide prognozate, cedării apei din stratul de zăpadă, propagării şi evoluţiei formaţiunilor de gheaţă.

Sunt posibile scurgeri importante pe versanţi, torenţi, pâraie, viituri rapide pe râurile mici cu posibile efecte de inundaţii locale, creşteri de debite şi niveluri cu posibile depăşiri ale **COTELOR DE ATENŢIE,** ca efect combinat al precipitaţiilor lichide prognozate, cedării apei din stratul de zăpadă, propagării şi evoluţiei formaţiunilor de gheaţă, pe unele râuri din bazinele hidrografice: Vișeu, Iza, Tur, Someș, Crasna, Barcău, Crişuri, Bârzava, Moraviţa, Caraş, bazinele superioare ale Begăi, Timişului şi Nerei și unele râuri din Oltenia și Muntenia.

Datorită propagării viiturilor formate anterior, se va situa peste **COTA DE INUNDAȚIE** râul Neajlov la stația hidrometrică Vadu Lat (200+55)-jud. GR și peste **COTELE DE ATENȚIE** râurile la stațiile hidrometrice: Crișul Alb – Gurahonț (150+10)-jud. AR, Bega Veche – Pischia (100+10)-jud. TM, Vedea – Alexandria (380+20)-jud. TR.

Formaţiunile de gheaţă (gheaţă la maluri, nǎboi, pod de gheaţă) prezente pe majoritatea râurilor (cu excepția unor râuri din Crișana și Banat) vor fi în diminuare, restrângere şi eliminare, determinând, în evoluţia lor, variaţii de niveluri şi debite.

Se menține în vigoare **ATENŢIONAREA HIDROLOGICĂ nr.4** din 07.03.2018.

**DUNĂRE**

**Debitul la intrarea în ţară (secţiunea Baziaş), în intervalul 07.03.2018 – 08.03.2018, a fost în creştere, având valoarea de 6300 m3/s**, sub media multianuală a lunii martie (6700 m3/s).

În aval de Porţile de Fier, debitele au fost în creștere pe sectorul Gruia – Vadu Oii și în scădere pe sectorul Brăila – Tulcea.

**Debitul la intrarea în ţară (secţiunea Baziaş) va fi în creştere (6400 m3/s).**

În aval de Porţile de Fier debitele vor fi în creştere.

**2.** **Situaţia meteorologică în intervalul 07.03.2018, ora 08.00 – 08.03.2018, ora 06.00**

**ÎN ŢARĂ**

Vremea s-a încălzit și în regiunile extracarpatice, astfel în cea mai mare parte a țării, valorile termice s-au situat peste mediile multianuale, cu abateri de până la 5...8 grade în zonele deluroase și în sud-est. Excepție au făcut zone restrânse din sudul Câmpiei Române, unde valorile termice diurne au caracterizat o vreme rece pentru această dată. Cerul a fost mai mult noros în vestul, centrul și nordul teritoriului, unde pe arii relativ extinse mai ales în cursul zilei au căzut ploi slabe, iar în zonele de munte s-au semnalat precipitații predominant sub formă de ninsoare. În sud și sud-est, nebulozitatea de tip stratiform a mai persistat în primele ore ale intervalului, apoi cerul a fost variabil, dar cu unele înnorări în cursul nopții, când local în Oltenia și izolat în Muntenia s-au semnalat ploi sub formă de aversă. În județele Caraș-Severin și Dolj, au fost consemnate descărcări electrice. Vântul a prezentat intensificări în regiunile centrale și sud-estice, unde rafalele au depășit izolat 55 km/h, iar la munte, îndeosebi în zona înaltă a Carpaților Orientali a suflat tare cu peste 90 km/h. Temperaturile maxime s-au încadrat între 2 grade la Roșiorii de Vede și 16 grade la Râmnicu Sărat, Focșani și Mangalia, iar la ora 06.00, valorile termice erau cuprinse între -2 grade la Apa Neagră, Târgu Logrești, Voineasa, Curtea de Argeș, Miercurea Ciuc, Toplița și Supuru de Jos și 7 grade la Șiria Cetate și Oravița. La ora 20.00, era strat de zăpadă în zona montană (până la 200 cm în Masivul Făgăraş), în cea mai mare parte a Moldovei (până la 14 cm) şi a Olteniei (până la 10 cm), în estul Transilvaniei (până la 20 cm) și pe arii restrânse în Muntenia, Dobrogea și Maramureș (sub 9 cm), iar în județele Ialomiţa, Constanţa și Tulcea, izolat s-au menținut troiene de până la 86 cm. În prima parte a zilei s-a semnalat ceață în regiunile sudice și estice, iar noaptea doar izolat în zonele joase de relief.

***Observație:*** *de ieri de la ora 06.00 au fost în vigoare 16 atenționări cod galben de fenomene meteorologice periculoase imediate, după cum urmează: 8 de SRPV Bacău, Craiova, 3 de CNPM pentru Muntenia, 3 de SRPV Craiova, 1 de SRPV Constața și 1 de SRPV Sibiu.*

**LA BUCUREŞTI**

Vremea s-a încălzit față de ziua precedentă, devenind normală sub aspect termic pentru această dată. În prima parte a zilei, nebulozitatea de tip stratiform a mai persistat, iar la periferie s-a semnalat ceață, apoi cerul a fost variabil. Vântul a suflat slab și moderat, cu unele intensificări după-amiaza. Temperatura maximă a fost de 8 grade la Filaret, 9 grade la Băneasa și 10 grade la Afumați, iar la ora 06.00 se înregistrau -1 grad la Băneasa, 1 grad la Filaret și 2 grade la Afumați.

**3. Prognoza meteorologică în intervalul 08.03.2018, ora 08.00 – 09.03.2018, ora 08.00**

**ÎN ŢARĂ**

Vremea va fi caldă, pentru această dată, în majoritatea regiunilor. Cerul va fi temporar noros și va ploua, în general slab, ziua în sud-vest și doar cu totul izolat în rest, iar noaptea, local, îndeosebi în vest, centru și nord. La munte se vor semnala precipitații mixte ce vor favoriza depuneri de polei. Vântul va sufla slab și moderat, trecător cu unele intensificări pe crestele montane. Temperaturile maxime vor fi cuprinse între 6 grade în sudul Olteniei și 15 grade, izolat în Muntenia, iar cele minime se vor situa între -4 și 4 grade. În zonele joase de relief, îndeosebi dimineața și noaptea, local va fi ceață.

**LA BUCUREŞTI**

Vremea va fi caldă pentru această dată. Cerul va fi temporar noros, iar mai ales spre seară și în cursul nopții vor fi posibile ploi slabe de scurtă durată. În cursul nopții, vor fi condiții pentru formarea ceții. Vântul va sufla slab și moderat. Temperatura maximă se va situa în jurul valorii de 12 grade, iar cea minimă va fi de 2...4 grade.

**4. Buletin nivometeorologic valabil pentru masivele Bucegi şi Făgăraş (versantul nordic) emis pentru perioada 07 martie 2018 ora 20 – 08 martie 2018 ora 20.00**

**Starea vremii şi evoluţia stratului de zăpadă în ultimele 24 de ore:**

Cerul a fost temporar noros şi pe arii relativ extinse s-au semnalat precipitaţii mixte, ploi în zonele joase şi ninsori în cele înalte. Vântul a suflat moderat, cu intensificări susţinute în zonele înalte, unde a atins şi depăşit la rafală 70-80 km/h, spulberând zăpada pe creste. Local s-a semnalat ceaţă, asociată şi cu depuneri de chiciură.

Stratul de zăpadă a scăzut cu până la 7 cm sub 1800 m şi a crescut uşor la peste 2000 m unde a nins. Astfel, la ora 14, stratul măsura: 201 cm la Bâlea-Lac, 127 cm la Vârful Omu, 74 cm la Sinaia, 43 cm la Predeal şi 35 cm la Fundata.

**Evoluţia vremii în intervalul 07.03.2018 ORA 20 – 08.03.2018 ORA 20:**

Vremea va fi relativ caldă pentru această perioadă. Cerul va fi temporar noros. Izolat se vor semnala precipitaţii mixte slabe, ninsori în zonele înalte. Vântul va sufla slab şi moderat, cu intensificări temporare în cursul nopţii, în zonele înalte, de peste 60-70 km/h, viscolind sau spulberând zăpada. Local se va semnala ceaţă, asociată pe creste şi cu depuneri de chiciură.

**Peste 1800 m:** temperaturi minime: -9 la -5 gr.C; temperaturi maxime: -4 la 1 gr.C;

**Sub 1800 m:** temperaturi minime: -5 la -1 gr.C; temperaturi maxime: 1 la 6 gr.C.

**Stabilitatea şi evoluţia stratului de zăpadă:**

**La altitudini de peste 1800 m: RISC ÎNSEMNAT (3)**

În partea superioară a stratului regăsim zăpadă recentă şi structuri de placă mai vechi. Zăpada se va umezi uşor în cursul după amiezei în partea sa superioară pe fondul creşterii temperaturilor şi parţial a insolaţiei. Pe numeroase pante suficient de înclinate stratul de zăpadă este mediu stabilizat în partea sa superioară şi poate aluneca peste straturile mai vechi, atât în mod spontan sub greutatea stratului umezit de la suprafaţă, cât şi în condiţii de supraîncărcare slabă. În cazuri izolate, avalanşele de suprafaţă pot angrena straturile mai vechi generând avalanşe mari.

**La altitudini mai mici de 1800 m: RISC ÎNSEMNAT (3)**

Vremea caldă se va simţi mai accentuat la aceste altitudini, favorizând în continuare topirea şi umezirea stratului de zăpadă, astfel încât, în special pe pantele suficient de înclinate, se pot declanşa avalanşe spontane de topire, riscul fiind amplificat la supraîncărcarea cu turişti sau schiori, în anumite situaţii putând fi angrenate şi porţiuni din straturile aflate dedesubt.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate pentru data de 06.03.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

1. **În domeniul solului şi vegetaţiei**

**G.N.M. C.J. Constanţa şi A.P.M. Constanţa** informează despre producerea unei poluări accidentale a solului cu produs petrolier, la data de 07.03.2018, la ora 08.00, în dreptul localităţii Poarta Alba, judeţul Constanţa, ca urmare a unei avarii la conducta de transport ţiţei Constanţa-Bărăganu, ce aparţine SC Conpet SA. S-au scurs circa 50 de litri de ţiţei, fiind afectată o suprafaţă de 6 mp de teren agricol. S-au luat măsuri pentru remedierea avariei şi s-a aplicat material absorbant biodegradabil.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 06.03.2018-07.03.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE